送善暹首座
作者：釋重顯
朝代：宋

paragraphs: 名之基，實之蒂，深兮固兮宛相繼。
古之名也在希聲，今之實也同浮瞖。
子州善卷之流也，堯驅舜馳讓無暇。
歸兮歸兮歸不歸，到頭未出冥冥者。
吾徒孰謂標奇絕，動靜憑君試甄别。
葉零零兮秋暮半凋，花片片兮春暖齊發。
暹禪老，暹禪老，意曾高。
曠排沽待，忽致譏褒。
天人列請兮屢輕笑，祖佛位卑兮還擬逃。
我恐逃之逃不得，大方無外皆充塞。
茫茫擾擾知何極，八面香風惹衣裓。